Helle Sjelle (KF), 2006-01-12:
er det meget vigtigt, at den enkelte borger føler sig tryg, når vedkommende er i kontakt med vores sundhedsvæsen.
Vi ønsker et sundhedsvæsen, hvor man er sikker på, at man er i gode hænder, og hvor man har garanti for en god og kompetent behandling.
Den enkeltes tryghed skal ganske enkelt være i højsædet.
Vi er på mange måder stolte over, at vi har et godt og velfungerende sundhedsvæsen i Danmark, men der er også ting, som vi mener kunne fungere bedre til gavn for både patienter og personale.
Vi skal naturligvis have en lovgivning, der matcher det samfund, vi lever i, og da samfundet forandrer sig, må lovgivningen naturligvis følge med.
Derfor kan der som i det her tilfælde være behov for at revidere og forenkle den eksisterende lovgivning.
I Det Konservative Folkeparti ser vi positivt på forslaget om autorisation af sundhedspersonale og om sundhedsfaglig virksomhed.
Først og fremmest lægger lovforslaget op til, at vi fremmer kvaliteten af sundhedsvæsenets ydelser og styrker patientsikkerheden.
Det mener vi naturligvis er meget positivt.
Autorisation af sundhedspersoner har en stor betydning for det enkelte områdes gennemsigtighed, og der skal naturligvis stilles nogle skrappe krav i forbindelse med autorisationen, så vi sikrer, at den, der får den, virkelig også har den viden og de kompetencer, der forventes inden for det pågældende område.
Derudover er det efter vores opfattelse vigtigt, at Sundhedsstyrelsen har et godt grundlag for at gribe ind, hvis den autoriserede sundhedsperson er til fare for andre mennesker, uanset om det skyldes vedkommendes fysiske tilstand, sygdom, misbrug eller grov forsømmelse i forbindelse med arbejdet.
Vi er især glade for den skærpelse, der finder sted inden for området vedrørende kosmetisk behandling, hvor der ikke hidtil har været nogle regler for, hvilke læger der måtte udføre kosmetiske operationer.
De ændringer betyder, at det i højere grad bliver muligt for Sundhedsstyrelsen at føre kontrol med området, ligesom styrelsen får bemyndigelse til at bestemme, at behandling – med brug af behandlingsudstyr – kun må udføres af sundhedspersoner med særlige kvalifikationer.
Det giver en sikkerhed og en tryghed for den enkelte person, der gennemgår kosmetiske behandlinger.
Det vil vi naturligvis meget gerne være med til at sikre.
Samtidig er vi glade for, at reglerne om håndtering af patientjournaler forbedres.
Det er vigtigt, at patientjournalerne fungerer som et anvendeligt værktøj i kommunikationen mellem forskellige sundhedspersoner, så patienten sikres den rigtige diagnose og den rigtige behandling.
Det forudsætter bl.a., at journalen overdrages ved læge- eller tandlægeskift, men det har hidtil vist sig at være vanskeligt at administrere i praksis.
I forslaget er nævnt en række forbedringer ved overdragelse af journaler, ligesom forslaget lægger op til forbedringer, hvad angår fortroligheden.
Forslaget vil således betyde en administrativ lettelse og en forbedring af håndteringen af journalerne, hvilket vi kun kan bakke op.
Alt i alt mener vi således, at det her forslag rummer en række gode forbedringer med hensyn til patientsikkerhed og kvalitet i sundhedsvæsenet, og derfor støtter vi forslaget.